Title: กฎกระทรวง ฉบับที่ 36 (พ.ศ. 2543) ออกตามความในพระราชบัญญัติรถยนตร์ พ.ศ. 2522

กฎกระทรวง
ฉบับที่ ๓๖
(พ.ศ. ๒๕๔๓)
ออกตามความในพระราชบัญญัติรถยนต์
พ.ศ. ๒๕๒๒[๑]

อาศัยอำนาจตามความในมาตรา ๕ (๑๘) แห่งพระราชบัญญัติรถยนตร์
พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนตร์ (ฉบับที่ ๑๐) พ.ศ. ๒๕๔๒
และมาตรา ๑๘ (๓) แห่งพระราชบัญญัติรถยนตร์ พ.ศ. ๒๕๒๒ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๓๖ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงคมนาคมออกกฎกระทรวงไว้
ดังต่อไปนี้

ข้อ ๑ 
ให้ยกเลิกกฎกระทรวง ฉบับที่ ๒๘ (พ.ศ. ๒๕๔๑) ออกตามความในพระราชบัญญัติรถยนตร์
พ.ศ. ๒๕๒๒

ข้อ ๒ 
การนำรถใหม่สำเร็จรูปจากโรงงานที่ผลิตหรือประกอบรถเพื่อการส่งออก
ออกนอกราชอาณาจักร ให้ได้รับยกเว้นไม่ต้องขออนุญาตจากนายทะเบียน แต่เมื่อนำรถออกนอกราชอาณาจักรแล้ว
ผู้นำออกรถดังกล่าวต้องส่งบัญชีจำหน่ายรถนั้นแก่นายทะเบียนภายในวันที่สิบห้าของเดือนถัดไป
บัญชีตามวรรคหนึ่ง ให้เป็นไปตามระเบียบที่อธิบดีกำหนด

ให้ไว้ ณ วันที่ ๖ มิถุนายน พ.ศ. ๒๕๔๓
จองชัย 
เที่ยงธรรม
รัฐมนตรีช่วยว่าการกระทรวงคมนาคม ปฏิบัติราชการแทน
รัฐมนตรีว่าการกระทรวงคมนาคม

หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากกฎกระทรวง ฉบับที่ ๒๘ 
(พ.ศ. ๒๕๔๑) ออกตามความในพระราชบัญญัติรถยนตร์ พ.ศ. ๒๕๒๒
ที่ใช้บังคับอยู่ในปัจจุบัน กำหนดให้เฉพาะผู้ผลิตหรือประกอบรถใหม่สำเร็จรูปจากโรงงานที่ผลิตหรือประกอบรถเพื่อการส่งออกเท่านั้นที่ได้รับยกเว้นให้นำรถออกนอกราชอาณาจักรได้โดยไม่ต้องขออนุญาตจากนายทะเบียน
แต่สำหรับผู้ส่งออกซึ่งมิใช่ผู้ผลิตหรือประกอบรถเพื่อการส่งออกยังมิได้รับการยกเว้น
ทำให้ผู้ส่งออกดังกล่าวไม่ได้รับประโยชน์จากมาตรการส่งเสริมการส่งออกที่มุ่งอำนวยความสะดวกรวดเร็วให้แก่
ผู้ส่งออก
ประกอบกับกำหนดระยะเวลาการส่งบัญชีจำหน่ายรถต่อนายทะเบียนที่กำหนดไว้เดิม
ยังไม่เหมาะสม  ดังนั้น
เพื่อให้ผู้ส่งออกรถใหม่สำเร็จรูปจากโรงงานที่ผลิตหรือประกอบรถเพื่อการส่งออกทั้งหมดได้รับความสะดวกรวดเร็วในการส่งออก
รวมทั้งเพื่อปรับปรุงให้ระบบการส่งบัญชีจำหน่ายรถมีความเหมาะสมยิ่งขึ้น  จึงจำเป็นต้องออกกฎกระทรวงนี้

สิทธิกานต์/ปรับปรุง
๔ เมษายน
๒๕๖๒

วศิน/ตรวจ
๙ เมษายน
๒๕๖๒

[๑] ราชกิจจานุเบกษา
เล่ม ๑๑๗/ตอนที่ ๕๗ ก/หน้า ๑/๑๖ มิถุนายน ๒๕๔๓